Ilves-konkari saavutti huikean rajapyykin: "Nykyisin tämä on kovaa leikkiä"
30.12.2016 klo 22:16
Ilveksen Teemu Aalto saavutti todella kovan rajapyykin Mikkelissä, kun mittariin tuli peräti 800:s liigaottelu.
Teemu Aalto pelasi 800:nnen liigaottelunsa Jukurit-vieraspelissä.
Aalto kertoi, ettei juuri edes muista asioita ensimmäisestä liigamatsistaan.
Ilves nappasi Aallon juhlapelin kunniaksi 2-0-vierasvoiton.
Teemu Aalto on nyt 800 liigamatsin mies. AOP
- Ensimmäinen liigapelini oli Jyväskylässä, muuta siitä ei ole juuri mieleeni jäänyt. Olen ylpeä siitä, että olen näin pitkään mukana pysynyt, Aalto totesi juhlaottelun jälkeen.
- Nykyisin tämä on kovaa leikkiä. Vaatimukset ovat todella kovat, eikä tässä rallissa pysy mukana, jos ei tee lujasti töitä.
Jukurit-otteluun Aalto sanoi Ilveksen lähteneen videosulkeisten kautta.
- Katsottiin videoilta paljon, mitä meillä meni viimeksi pieleen. Siitä esityksestä jäi paljon parannettavaa. Lähdettiin pelaamaan tyly vieraspeli hyvän puolustuspelaamisen kautta. Usein ollaan lähdetty vähän väärin päin otteluun. Vaatii ensin hyvän puolustuspelamisen ja sitä kautta saatiin nytkin omat paikat. Jukurit ei päässyt ottelussa paljon maalipaikkoihin, kertoi 38-vuotias puolustaja.
Ilveksen kokoonpano on elänyt melkoisesti ottelusta toiseen viime aikoina loukkaantumisten vuoksi.
- Junioreita on saatu paljon mukaan, minkä ikäisiä lienevätkään nytkin mukana olleet. Joukkue vastasi tilanteeseen, niin kuin pitääkin. Ei surkutellut poissaoloja hartiat lysyssä vaan esiintyi rinta rottingilla. Olen ylpeä päivän esityksestä.
Tontit tiukassa
Kahden perin tasaväkisen joukkueen taistelussa pidettiin vauhtia, ja Liigassa joskus moitittu liian järjestelmällinen pelikin hukkui ajoittain. Ilvekselle riitti kaksi osumaa, Jukureiden tuska maalinteossa taasen jatkuu.
Ilves pyöritti ottelun alussa pitempiä hyökkäyksiä, mutta Jukurit piti hyvin vastustajan pois maalin edustalta. Laukausten määrä ei korvannut laatua, vaan molemmilla ne jäivät pääosin vaarattomiksi.
Toiseen erään Jukurit sai enemmän potkua ja pääsi paremmin maalintekosektoreille. Laukaukset päätyivät kuitenkin suurimmaksi osaksi Antti Lehtosen paidan logoon.
Ilves avasi maalitilin ottelun puolivälissän kun Brett Bulmer nosti kiekon yli jäässä pitkin pituuttaan olleen Sami Rajaniemen.
Maalin jälkeen peli aaltoili toisen erän loppuun vauhdikkaasti päästä päähän kuin muinaisissa divaripeleissä konsanaan. Organisoitu pelaaminen ja puolustustehtävät jäivät toissijaisiksi.
Kolmas erä oli Ilveksen osalta viivytystaistelua Jukureiden yrittäessä nollan rikkomista.
Ilveksen hyökkäyksen näkyvin osa oli toisesta maalista vastannut ketju D'Amigo-Mustonen-Helenius. Jukureista parhaita kiemuroita esitti Topi Nättinen.
Varsin lyhytsanaisesti ja tiukkailmeisenä lehdistötilaisuudessa esiintynyt Ilves-valmentaja Karri Kivi totesi joukkueen saaneen sen, mitä halusi.
- Kolme pistettä. Se on se, mihin ollaan tyytyväisiä. Topias Haapasen ensimmäinen peli, Teemu Aallon 800. ja maalivahdin nollapeli, yksilöi Kivi merkittävimmät suoritukset.
Jukureiden päävalmentaja Risto Dufva korosti sarjan kovuutta tiiviissä pelitahdissa.
- Meidän pitää jukurileirissä muistaa olla nöyriä.
Jukurit päästi Ilves-maalivahdin alussa helpolla, mutta oli kumiukkona kiekon tiellä myös vaarallisissa vastustajan tilanteissa. Tasaisessa pelissä nolla on aina huippusuoritus.
Henrik Koivisto, Jukurit
Säästeli turhan kohteliaasti laukaustaan myös ylivoimalla. Saldona ottelussa vain yksi laukaus. Itseluottamus hukassa? Alkukauden vahvalta maalintekijältä kaivataan ratkaisuja.